**

*На сунчаној страни улице*

*Мала збирка прича за дјецу*

*-подршка породичним вриједностима-*

*Гордана Симић*

САДРЖАЈ

[ДАЛИЈА И ТАЛИЈА 3](#_Toc495663037)

[ДВА ДРУГАРА 7](#_Toc495663038)

[БОГАТСТВО 9](#_Toc495663039)

[ПРОНАЂИ МИ СРЕЋУ 11](#_Toc495663040)

[БАШТОВАН 13](#_Toc495663041)

# ДАЛИЈА И ТАЛИЈА

(бајка)



Некада давно у далекој земљи, гдје цвијеће само мијења боју, гдје птице имају кљунове златне, гдје поток жубори људским гласом и гдје зечеви причају бајке, живјеле су двије сестре. Звале су се Далија и Талија.

Далија је била дјевојчица љупког лица, увијек насмијана и драга и сви су је у селу вољели. У загрљај су јој чак и животиње хрлиле када би шетала шумом. Цвијеће би отварало своје пупољке да би јој се насмијешило и поздравило је. Сунце би сваког дана једва чекало да обасја њено дивно, сићушно лице. Вољела је своје родитеље, а понајвише своју сестру Талију. Стално ју је звала да се играју на цвјетним ливадама и купају у оближњим потоцима, али Талија није била тако раздрагана и чила као Далија. Мрзовољно би одлазила на ливаде, није се огледала у потоцима, није умјела да се насмије сунцу нити да помилује главицу пупољака. Талија није имала прелијепо лице као Далија, имала је опак поглед и није вољела разговарати ни са људима, а камоли са цвијећем и животињама.

Једнога дана, када су већ постале дјевојке, сједивши испод крошње старе трешње, која је била окићена у своје дивне ружичасте цвјетове, маштале су о принчевима, који ће дојахати на бијелом коњу и за које ће се једном удати и постати принцезе. Сва занесена од маштања Далија уопште није примјетила да Талија није расположена за такве приче па је чак љутито тражила да Далија престане о томе причати. Вративши се у стварност Далија ју погледа и упита зашто не жели да маштају о својим принчевима, да ли не жели да се уда једног дана.

Талија јој је одговорила: „Не, не желим ништа осим тог твог лијепог лица!“

Далија је сада остала тужна и помисливши да ће Талији вратити срећу ако јој подари своју љепоту предложила јој је да оду на крај трећег села и тамо потраже Вилу чаробницу, однесу јој дарове и замоле да Далијину љепоту подари Талији, како би она била срећна... Талија је то једва дочекала и кренуле су на пут...

Сестре су путовале три цијела дана, прешле су три поља, три планине и тре велике ријеке и на крају са пуним корпама воћа и цвијећа стигле до Виле чаробнице. Кућа Виле чаробнице била је најљепша кућа коју су икада видјеле, украшена боровима и баршунастим цвијећем, дрвена врата испред којих су стајале била су опточена златом. Одлучиле су се да куцају на врата и тихо позову Вилу јер је Вила вољела да спава, али су биле толико тихе да их није чула. Покушале су нешто јаче и одједном се Вила у својој бијелој хаљини појавила на вратима. Сва сањива, протрља своје плаве очи и забаци своју прекрасну плаву косу и упита их ко су и одакле долазе и зашто су баш сад дошле када се она одмара...Сестре су јој све испричале, а она је само уздахнула, узела корпу са даровима и рекла како је дивно цвијеће које су донијеле, али да нема довољно воде и да је почело да вене, зато је брзо умила цвијеће и ставила га у златни ћуп како би му подигла пупољке.

„Драге сестре учинићу то за вас ако ћете послије тога обје бити срећне и задовољне!“ ...

Далија је загрлила сестру и склопила очи и већ за неколико тренутака погледавши Талијино лице, ускликнула је од среће:

„Дивна си сестро мила, вољела сам те без обзира на твоју љепоту, а сада и ти воли себе и буди срећна!“...

Пут повратка је био дуг и исцрпан за обје сестре. Вратиле су се у своје село...

Стигло је љето и опет су сједјеле испод старе трешње. Сада је трешња већ уродила плодовима којим су се сладиле док су разговарале о својим принчевима. Талија је сад била задовољна својом љепотом и увјерена да ће се принц сваки час појавити. Једнога дана дошао је дворски гласник и позвао све дјевојке на бал, како би их принц упознао и изабрао једну од њих за своју жену. Обје сестре су се припремале. Талија је, сада задовољна својим лијепим лицем, рекла Далији:

„ Видјећеш да ћу ја бити принчева жена, ја сам најљепша од свих дјевојака, све ви остале дјевојке можете остати код куће, јер ће моја љепота засјенити вашу...“

Далија није била срећна што се њена сестра овако понаша и према њој, чак је помислила на тренутак да се уопште не појави на двору и да њена Талија буде заувијек срећна са принцом.

Дошао је дан бала. Све дјевојке су хрлиле ка двору, трчале уз степенице опточене дијамантима и златом, како би их принц прве видио. Талија је била међу првим дјевојкама које су крочиле у двор. Принц се смијешио свакој дјевојци, указујући им поштовање. Дјевојке су биле пресрећне и свака се надала да ће она бити изабрана за принцезу. Талија је с гордошћу гледала остале дјевојке, ни са једном није хтјела ни разговарати, само је чекала тренутак када ће се наћи у принчевом загрљају, када је изабере за плес. У својој гордости није ни примјетила да Далија није крај ње и да уопште није у балској дворани...

Далија је стајала на великој дворској тераси и замишљено гледала у даљину. Осмијех би јој изазвала само помисао да ће њена сестра бити коначно срећна када се уда за принца. Ништа јој више није значило као срећа њене сестре.

„Млада госпођице, зашто сте вечерас овдје сами, зар не би требало да сте у дворани међу дјевојкама?“ – иза својих леђа је зачула принчев глас.

Сва збуњена није знала како да му објасни да није жељела да умањи поштовање према њему и његовој породици тиме што је на тераси, а не у дворани...али принц је све схватио и није тражио објашњења. Разговарали су дуго, дуго, смијали се. Далија је причала о својој сестри Талији и њеној срећи коју јој жели не спомињући ни у једном тренутку љепоту коју јој је подарила. Далији то није било важно, као срећа коју јој је дала.

Да, примијетила је дивне плаве принчеве очи, његов предиван осмијех и умилан глас, којим је плијенио. Пожељела је да буде само његова, као и све дјевојке на двору, а онда се сјетила своје прелијепе сестре и устукнула. Тог тренутка принц ју је привукао у свој загрљај и снажно загрлио, као да не жели да икада оде од њега та дивна, племенита дјевојка, а већ другог трена се нашао испред Далије, ухватио ју је за руке и клекнуо:

„Желиш ли да се удаш за мене, Далија?“ – први пут изговоривши њено име.

„Али...драги...ја, моја сестра...“ – њене усне су престале говорити, занесене принчевим пољупцем.

Одјекнуо је глас двораном: „Одабрана је принцеза, одабрана је принцеза...“

Дјевојке су са знатижељом и разочарењем, што нису оне одабране, похрлиле на терасу двора. Сав сјај њихових хаљина и дијаманата угасио се пред Далијином скромношћу. Талија је прва истрчала из двора и преко три поља, три планине и три ријеке стигла до Виле чаробнице, тражећи да јој врати њено лице, које принц толико жели....

Када се вратила у своје село, прелијепа Далија и принц дочекали су је насмјешени и заљубљени. Талија је тада схватила да није важно колико нам је лице лијепо, да је важније да смо добри и да чинимо добро свим људима. Само доброта, коју свако од нас може да има, је нешто најљепше у свима. Њеној сестри Далији љепота лица није требала да би је принц заволио. Принц ју је заволио јер је била добра и племенита према свима.

Али, тада се десило чудо. Талија је први пут осјетила да је сестра бескрајно воли. То је осјетила јер се и у њеном срцу родила љубав и замијенила љутњу и љубомору. Талијин поглед више није био груб и оштар, него топао и благ. Њени покрети постали су њежнији и љепши. Свјетлост јој је обасјала лице које је добило прекрасан израз љепотице. Схвативши шта значи бити добар одлучила је да се промијени...И да, ту није крај. Идућег љета Талији се осмјехнула срећа и њен принц на бијелом коњу дошао је и запросио. Од тада па све до краја свог живота Талија и њен принц живјели су у срећи и весељу.

# ДВА ДРУГАРА

(прича)

Филип и Марко су били другари још од вртића. Обојица су живјели у истом крају града. Њихове маме биле су најбоље другарице. Свакодневна дружења у улици, у праку, на разним свечаностима и рођенданима, нису протицала без Филипа и Марка. Није постојало ништа на цијелом свијету што би их посвађало и раздвојило једног од другог. Бар су тако мислили сви они који су познавали Филипа и Марка.

Филип и Марко су заједно одрастали. Кренули су у школу, али и даље остали најбољи другари. Наравно и други дјечаци и дјевојчице из школе постали су дио Филиповог и Марковог друштва, али никада нису пожељели ни Филип ни Марко да неко други чува њихове највеће тајне осим један за другога.

Школски дани су пролазили. Вријеме је било кишно и помало суморно. Ближила се јесен. Дјеца су се спремала за школу. Филип и Марко су се спремали за нове школске обавезе. Математика је те године у школи била изузетно тешка. Градиво је постало озбиљније и Филип није могао тако лако да га савлада као Марко. Филипове оцјене постајале су све лошије. Марко је добијао петице и био срећан ради тога. Своју срећу је дотада увијек дијелио са Филипом, али је Филип полако почео да напушта њихово заједничко друштво, а самим тим и да се удаљава од Марка.

Марко је постајао тужнији из дана у дан. Његове одличне оцјене нису биле довољне за његову срећу, недостајало му је Филипово друштво. Није више било дјељења тајни, није више било рјешавања заједничких проблема, није било смијеха. Ни Филипу није било лако, сједио је тужан крај прозора, гледајући двориште у којем су одрастала обојица. Сјећао се свих несташлука и разбијених кољена, својих и Маркових прљавих ципела од блата из барица и родитељских претњи и забрана за игру ради месташлука, које су њих два другара увијек заједнички побјеђивали.

Недостајали су један другом. Сваки њихов сусрет завршавао је нијемим климањем главом и проласком једног крај другог.

Једнога дана мајка је упитала Марка: „Зашто Филип више не долази у нашу кућу?“

Марко је одговорио да не зна, да му није рекао шта се дешава код њега, да је покушавао на све начине да га поново врати у њихово друштво, али да је Филип остао и даље нијем пред свим његовим молбама за разговор.

Прошло је много дана, неколико мјесеци, па чак и читава година. Стигао је љетњи распуст. Сва дјеца су била срећна, јер су послије напорне школске године и учења могли уживати у љету и сунчаним данима. Ђачке књижице су биле у рукама ђака и то је значило да је година завршена.

Марко је кући донио све петице, Филип је остао тужан ради једне тројке у књижици. Оне тројке што га је одвојила од Марка и која, како је Филип мислио, није могла стајати уз Маркову петицу.

Марко је свој први дан распуста проводио у дворишту. Сјетио се да су испод страог храста на оближњем игралишту, Филип и он, још као дјечачићи играли кликера. Сјетио се да су један, најљепши, стаклени кликер заједно закопали испод тог храста и договорили се, ако их икада живот растави на различите стране тај кликер буде симбол њиховог другарства и да онај који први дође и ископа кликер, а онај други га такође потражи и не нађе, значити да још увијек имају једно велико пријатељство и да недостају један другом.

Марко је потрчао до игралишта и снажно почео рукама разгртати земљу тражећи кликер. Иза себе је чуо тихи глас: „Шта тражиш пријатељу?“

Марко се окренуо и тихо рекао: „Тражим твој глас пријатељу. Мислим да сам га управо нашао!“

Филип и Марко су се загрлили, најприје дуго ћутали, аонда све рекли један другом. Филип је мислио да у Марковом животу са својим слабијим оцјенама више не може бити. Марко је био тужан ради тога, јер да му је Филип то одмах рекао, он би му помогао да ријеши свој проблем слабијих оцјена учећи заједно са њим.

Обојица су погријешили. Филип јер није тражио помоћ од свог најбољег другара, Марко што раније није упитао Филипа да ли постоји проблем који заједно, као и све до тада, могу ријешити.

Ћутање је понекад лоше. Тада не знамо колико можемо помоћи и себи и другима. Разговор је намијењен свима нама како бисмо могли бринути једни о другима. Другарство је непроцјењива вриједност, поготово оно које траје од нашег најранијег дјетињства и зато га требамо његовати и чувати до краја живота.

# БОГАТСТВО

(прича)

У дворишту једне велике, прелијепе куће стајала је жена са шољом у руци и пила свој чај. Вријеме је почело да се мијења и ускоро је сунце побјегло за облаке и дозволило киши да га надјача.

Жена је и даље стајала на тераси и пила свој чај. Било јој је пријатно топло, без обзира што је кишило. Киша је придоносила њеној срећи, тихо је ромињала и мамила јој лијепа сјећања на своје дјетињство и дом у којем је одрастала.Топли хљеб свако јутро на столу, топао какао и мирис ружа на столу, осмијех мајке и оца и жамор дјечијих гласова, још увијек поспаних дјечијих главица.

Никада нису били срећнији и љепши дани, него дани њеног дјетињства. Ништа је није бринуло, ништа је није спутавало у игри и смијеху са дјецом из њене улице. Безбрижно дјетињство је било најљепши дио њеног живота.

Одједном, ко зна одакле, испред ње се појавила дјевојчица. Уплашила се на тренутак, не надајући да ће је нешто прекинути у њеним сјећањима.

„Тето, да ли имате старе одјеће коју бисте ми могли поклонити?“ – тихо је проговорила та сићушна, чупава дјевојчица.Њене плаве очи вириле су иза разбарушених коврџа, њене златне косе.

„Наравно да имам. Уђи у моју кућу, требаће ми времена да је прикупим!“ – одговорила је жена.

Дјевојчица је нечујно прешла праг куће и разгледала. Својим каљавим сандалицама испрљала је тепих и устукнула.

„Не, немој да бринеш тепих се може опрати!“ – њежно јој се обратила жена.

Дјевојчица је остала у мјесту не желићи даље ходати по кући, да не би испрљала и све остало. Док је сакупљала стару одјећу, жена је ослушкивала само тишину у дневној соби. Тишину је начас прекинуо тихи глас дјевојчице: „Да ли сте ви богати?“

Жена је погледала око себе, видјела је остарјели намјештај својих родитеља који је и даље био у кући и тихо рекла: „Не, нисам богата!“. Спустила се испред дјевојчице и ухватила је за руке. Дуго ју је гледала, а дјевојчица се смјешила на њу.

Пружила јој је завежљај старих ствари и једну велику лутку из свог дјетињства, јер дотад никоме није имала да је поклони и већ одавно је схватила да неће ни имати јер нема своју дјецу. Једна велика суза скотрљала јој се низ образ, дјевојчици јеса стола пружила топли какао и топли комад хљеба премазан миришљавим џемом од јагода и сјетила се свог безбрижног дјетињства.

Дјевојчица је иза себе оставила празну шољицу и тањир и пар блатњавих отисака сандала на тепиху, којих се жена никада није одрекла и која су је с времена на вријеме подсјећала шта значи „бити богат“.

Богатство је породична срећа. Богатство је неизмјерно када срећу умијеш даровати другима.



# ПРОНАЂИ МИ СРЕЋУ

(басна)

 Коза Бјелка је дуго живјела у свом селу, на једној малој фарми. Вољела је своје газде дједа Перу и баку Милену. Бјелка је била живахна и раздрагана козица, која је стално тражила нова мјеста за игру и дружење са дјечицом из оближњих домаћинстава.

Ипак било је дана када је Бјелка била тужна. Сви око ње су скакутали, играли се, пењали по дрвећу, јурили по ливадама, али она је данима остајала тужна, јер је мислила да није срећна.

Тихо, једне ноћи искрала се из свог топлог, сламнатог дома и кренула да потражи срећу.

На свом путу сусрела је овчицу Сњежицу.

Бјелка је упита: „ Знаш ли гдје могу наћи срећу? Да ли можеш да ми поклониш срећу?“

Сњежица одговори: „ Ја не знам шта је срећа, једино бих могла да ти дам вуницу па да себи исплетеш нешто, она је топла и требаће ти. Узми, ево ти џемпер од моје вунице, исплела га је бака Мара, моја газдарица...“

Бјелка је замолила Сњежицу да пође са њом да заједно потраже срећу. Среле су коња Максима.

„Хеј, Максиме да ли ми можеш пронаћи срећу?“

Максим се збуни и тихо одговори Бјелки: „Али ја не знам шта је срећа, ја само знам на својим плећима, преносити људе и товар...“

Бјелка и Сњежица замолише и Максима да пође са њима. Радознали Максим пође. Пред зору, у свитање прољећног дана, налетјеше на врапца Момира.

„Момиреееее, Момиреееее!“ – довикиваше све троје за њим док је летио раздрагано и смјело, пјевајући предивноом, свјежем јутру.

„Хеј, другари да ли сте се изгубили?“ – упита их Момир.

„Не, нисмо се изгубили, само тражимо срећу, да ли ти знаш гдје је?“ – одговорише углас.

„Ех, другари, ја само могу да вам пронађем пут до куће, јер са ових дивних висина видим све куће у нашем крају!“ – раздрагано рече врапчић.

Замишљена дружина настави даље тражити срећу, врапчић Момир је цвркутао и тражио гранчице на којима би одморио.

Ближила се ноћ. Животиње у шуми су се спремале журно за сан у својим јазбинама и гнијездима. Однекуд се појави свитац Ђорђе.

„Добро вече Ђорђе. Да ли би ти мога да нам покажеш гдје спава срећа. Ти имаш своју свјетиљку обасјај нам срећу...“ – рече Максим

„Не, ја не знам шта је срећа, ја само освјетљавам стазице у овој шуми и помажем шумским другарима, који касне на вечеру у домове, да лакше пронађу домове.“

„Хајде ти с нама Ђорђе, требаш нам, већ је ноћ, а ми још нисмо пронашли срећу“ – замоли га дружина.

Дружина је била толико уморна од пута, па одлучи да одмори под једном храстом. Док су прилазили храсту чули су тихе јецаје једног дјечака. Бјелка уплашено рече: „То је Милан, мој друг, унук дједа Пере и баке Милене. Притрча му у загрљај и упита га: „Милане зашто плачеш? Зашто си сам у овој у шуми?“

„ Бјелка зашто си ти овдје. Ја сам хтио да ухватим сунце, када се оно скрило иза шуме, трчао сам за њим и нисам га стигао, а када сам се хтио вратити кући, више нисам знао којим би путем кренуо. Тада сам схватио да сам далеко од куће, да сам гладан и да је ноћ у шуми хладна, а ја нисам добро обучен. Сјео сам под храст да дочекам јутро како би ме родитељи пронашли“- плачним гласом исприча им Милан.

„Не брини Милане, ја имам млијека нахранићу те.“ – рече Бјелка

„Не плачи Милане, џемпер од моје вунице ће те довољно загријати“ – тихо прозбори Сњежица.

„ја ћу ти обасјати пут, а наш друг врабац Момир ће летјети над нама и одвешћемо те кући“ – раздрагано рече Ђорђе.

„Видим да си уморан дјечаче, хајде скочи у моје седло, водим те у твој топли дом“- весело га позва Максим.

Дјечак Милан је био најсрећнији дјечак у том тренутку. Његови шумски другари и његова другарица Бјелка храбро су корачали кроз шуму на путу према кући. Ђорђе је поносно освјетљавао пут дружини, а врапчић Момир храбро изводио поноћне враголије под звјездама...

„Бако, дједе, срећан сам што сам са вама.“ – узвикнуо је Милан

„Како сам срећна што вас видим. Нисам ни слутила да срећу не треба да тражим, срећа је увијек ту, међу нама, међу пријатељима . Срећа је што смо Милану помогли да се врати кући, нахранили га и обукли у хладној ноћи.

Срећа је у пријатељству. Више никада је нећу тражити на неком другом мјесту.“ – рече Бјелка и утону у сан.

# 

# БАШТОВАН

Био једном један баштован. Живио је у једном далеком селу које је било толико мало да је могло стати испод једног брда. Баштован је имао велику башту, а около баште велики парк са раскошним боровима и јелама.

Сва природа око њега је била толико предивна да баштован никада није пожелио отићи од ње и живјети на неком другом мјесту.

Једнога дана изашао је у своју башту да као и свако јутро поздрави своје бииљке, своје дрвеће и сунце које им је давало свјетлост и пружало сигурност, гријући их.

Остао је запрепаштен када је угледао своје борове и јеле, своје лозе и жбунове. Сви су били тужни...

Баштован се препао. Пришао је свакој својој биљци и почео да разговараса њима. Питао их је да ли је погријешио у бризи о њима. Можда им је било потребно више воде, више љубави...Није знао.

Сјео је на клупу усред своје баште и туговао. Биљке су и даље биле тужне па им се поново обратио.

„Можеш ли зелени бору рећи шта те мучи? Зашто су твоје зелене иглице изгубиле боју?“ – обрати се баштован бору.

„Жалим што нисам онако висок као јаблан!“ – одговори бор.

„А зашто си ти јело тужна, да ли због бора?“ – упита баштован витку јелу.

„Не, нисам тужна због бора. Тужна сам што немам онако раскошну крошњу као храст!“ – тужно одговори јела и поново спусти своје гране.

Баштован није знао шта да одговори својим биљкама. Погледа испред себе и угледа кактус.

„ох, драги мој кактушчићу, зашто су твоје иглице тако тупе?“ – упита га.

„Зато што их не волим. Волио бих да сам рузмарин. Он је тако жбунаст и опојан.“ – одговори кактус.

Баштован је остао усред своје баште да сједи, мислећи како његова башта више никада неће бити весела, нити ће у њој моћи да ужива.

Изненада, негдје с краја цвјетњака зачуо се тихо кикотање руже. Баштован се трже:

„Ко је то тамо? Ко се то насмијао. Да ли сам ја добро чуо?“ – узбуђено викну баштован – „молим те јави се, желим поново да чујем твој смијех!“

„Хееј, овамо, то сам ја, твоја ружа!“ – довикну ружа баштована

„О, дивна ружо, како те нисам примијетио. Како је могуће да си само ти весела у овом тужном свијету биљака?“ – упита је баштован.

„Како нећу бити весела. Засадио си ме да бих ти мирисала. Ја сам израсла и миришем, јер томе служим. Да ти мирисом уљепшам врт!“ – одговори му ружа и настави уживати у сунчаном дану.

Одједном биљке почеше дизати главу и своје гране у крошњама.

„Хеј, па ја сам бор. Засадио си ме како би ме окитио за празнике! Срећан сам што сам баш ја намијењен да својим украсима блистам у празничним ноћима!“ – одговори весело бор.

„Види мене. Како се само прије нисам сјетила да јела својом виткошћу и мирисом такође блисат у празничним ноћима. Зато си ме посадио да будем лијепа и стојим уз бор.“ – раздрагано рече јела.

„Ха, ха, ха, сада разумијем све. Кактус сам, али не било какав кактус. Ја се зовем Алоја ки засадио си ме како бих својом љековитошћу помагао људима!“ – задовољно рече кактус.

Све биљке су почеле да се опорављају.

Биљке су схватиле да је свака од нјих намијењена нечему другом и да као таква много вриједи. Схватиле су да не треба гледати шта други неко има, већ у себи пронаћи најбоље и бити срећан и задовољан собом.

Нико није био срећнији од баштована, тог предивног, сунчаног дана.

