

Шарено дјетињство

-развојне приче за гласно читање-

Гордана Симић

САДРЖАЈ

[МИЛИЦА КОД ЗУБАРА 3](#_Toc495663260)

[ЛЕНКА У ВРТИЋУ 5](#_Toc495663261)

[ПЕРИЦА У ПРОДАВНИЦИ ИГРАЧАКА 7](#_Toc495663262)

[МИЛАН У БОЛНИЦИ 9](#_Toc495663263)

[САЊА И СТРАШАН САН 11](#_Toc495663264)

[ИГОР УЧИ ДА ПЛИВА 14](#_Toc495663265)

# МИЛИЦА КОД ЗУБАРА



Милица је напунила шест година и први зубићи почели су да испадају. Милица је знала да је то знак да је спремна да пође у школу.

И све би било лако да се једне ноћи није зачуо један од њених зубића и почео да је боли. Никада дотад Милицу није болио зубић.

Мама ју је повела код чика зубара. Милица се јако уплашила. Мама ју је тјешила и говорила да ће јој чико зубар помоћи. Милица је и даље плакала али је ипак слушала маму и вјеровала да је крај ње сигурна.

Стигле су код чике зубара.

„Здраво Милице. Како си? Зашто си дошла да ме посјетиш? „ – питао ју је зубар.

„Боли ме зуб!“ – плачљиво је рекла Милица док се чврсто држала за маму.

„Познајем ја те зубиће. Они знају да си ти већ порасла и да треба у школу да се спремаш и они ти то најављују.“ – њежно је рекао зубар.

„Знам, то ми је и мама рекла!“ – одговорила је Милица тихо.

„Хајде да погледамо тај зубић који те мучи1“ – рече зубар Милици и смјести је на зубарску столицу.

„Отвори Милице уста да пронађем твој зубић!“ – рече зубар.

Милица је послушала зубара. Једна сузица се скотрљала низ образ, али је Милица храбро држала отворена уста док је зубар прегледао зубиће.

„Милице, нашао сам зубић који ти ствара проблеме. Замисли Милице зубић је волио много слаткише и једна бомбоница га је закључала у својој кућици. Ја имам чаробни кључић који откључава кућице зубића и могу ти помоћи да га спасимо, ако желиш?“ – питао је зубар Милицу

„Да ли ће тај кључић сигурно откључати зубић и помоћи му да изађе да ме више не боли?“ – питала је Милица зубара

„Наравно Милице, то је чаробни кључић. Ти само отвори јако уста и затвори очи. Замисли како трчиш и играш се са својим другарицама и брзо ћемо откључати зубић и пустити га да изађе!“ – стрпљиво је рекао зубар.

Милица је јако отворила уста, замислила своје двориште и хоп, зубић је био напољу. Зубар га је држао у свом чаробном кључићу.

Са осмијехом на лицу и зубићем у руци Милица је јако загрила зубара.

„Хвала што си откључао мој зубић. Он је сада слободан и више ме не боли. Ако још неки слаткиш закључа моје зубиће да ли могу поново да дођем?“ – раздрагано је питала Милица зубара.

„Наравно! Треба Милице да долазиш често код мене да не дозволим да ти слаткиши заробе зубиће и да знаш Милице твоја четкица за зубе је такође чаробна. Док њом переш зубиће сваки дан бранићеш их од слаткиша!“

Милица је држећи маму за руку истрчала из ординације говорећи јој.

„Зубар воли дјецу и више се нећу плашити када ми прегледа зубиће. Његов чаробни кључић је стварно чаробан, више ме ништа не боли.“

# ЛЕНКА У ВРТИЋУ



Ленка је дјевојчица од четири године. Ове године први пут је кренула у вртић. Мама и тата су јој причали како је у вртићу дивно, како је вртић једна велика кућа у којој се дјеца играју и друже. У вртићу о дјеци брину васпитачице и васпитачи.

Први дан у вртић су Ленку довели мама и тата. Без обзира што су мама и тата стално Ленки причали о вртићу и свему лијепом што је тамо чека, Ленка је почела плакати.

„Не желим остати без тебе мама!“ – плачљиво је Ленка рекла мами.

„Желим да и ти тата останеш са мном у вртићу!“ – обратила се татаи.

„ленка, у вртићу бораве дјеца, док мама и тата одлазе на посао. Овдје ће те чувати и бринути о теби твоје васпитачице, а друштво другара те већ чека и спремно је за игру.“ – рекао јој је тата.

Растанак би трајао дуго да мама и тата нису послушали васпитачицу кад им је рекла: „не брините, биће све у реду. Ленка је као што видим већ велика и паметна дјевојчица. Она једва чека да се игра са другарима.“

Мама и тата су мало забринути отишли на посао, а Ленка је остала са својом васпитачицом.

„да ли си ти Ленка, наша нова другарица?“ – питао ју је Марко.

„Да ли желиш да будеш наша другарица, дођи!“ – позвале су Сања и Маша

Ленка је јошувијек плачљива, ипак скупила снагу и обрисала сузице. Пошла је за Сањом и Машом до кутића са луткама.

„Хајде Ленка, ти буди тета докторица, а ми ћемо ти доводити лутке на преглед!“ – објасниле су јој дјевојчице

Ленка их је послушала, обукла мантилић за докторе, ставила медицинске слушалице и почела редом да прегледа лутке. Смијале су се другарице, смијала се Ленка.

„Хајде да се мало замијенимо!“ – предложила је Ленка – „сад ћу ја бити мама луткицама, а ви докторице!“

Игра је текла читав дан. Ленка је одлазила у друге кутиће за игру и разговарала са свим другарима.

„ у вртићу је дивно!“ – наглас је рекла Ленка, а васпитачица се срећно насмијала.

Дошли су мама и тата по Ленку.

„Неее, зашто сте дошли тако брзо. Ја не желим да идем кући!“ – рекла им је Ленка.

„Али морамо ићи кући Ленка. Сада ће све маме и тате доћи по своју дјецу, мораш и ти да идеш кући.“ – рекла је мама.

„Молим те мама, молим те тата да ме и сутра доведете у вртић. И желим да останем сама у вртићу. Овдје стварно не треба да буду ни мама, ни тата.“ – насмијано је рекла Ленка, послала пољубац другарима и раздрагано отишла из вртића.

# ПЕРИЦА У ПРОДАВНИЦИ ИГРАЧАКА



„Перице, данас ћемо ићи у куповину. Ивану је рођендан и требало би да му купимо неки лијеп поклон“ – рекла је мама Перици док се он играо са својом новом играчком.

„А шта ћеш мени да купиш?“ – упита Перица мамау.

„Данас купујемо за Ивана, рођендан му је“. – одговорила је мама.

„Али ја хоћу нову играчку!“ – мрзовољан је Перица.

„договорићемо се сљедеће Перице. Играчку купујемо Ивану. Требало би да си срећан што ћеш га обрадовати, рођендан му је. Када дођемо у продавницу молим те Перице да се не љутиш и не плачеш, него да изабереш Ивану лијепу играчку.“ – замолила је мама

Мама је вољела увијек да се договори са Перицом око свега. Перица је обећао мами да ће изабрати играчку за Ивана и да се при томе неће љутити што овај пут он не добија играчку.

Дошли су у продавницу играчака. Све се сијало од нових аутића, ромобила, луткица, лоптица и свега осталог. Перица није знао гдје прије да погледа.

Иза једне полице зачуо се гласан плач. Перица је погледао иза полице и видио свог друга Зорана како лежи на поду и плаче на сав глас. Ударао је песницама о под, викао и бацао играчке. Зоранова мама је стајала по страни и молила га да престане.

„Зашто Зоран плаче?“ – питао је Перица Зоранову маму.

„Не жели да купи Ивану играчку, него себи!“ – одговорила му је мама.

„Зар није Ивану рођендан Зоране, знаш да друга треба да обрадујемо,. Данас је његов диван дан. Он је данас главни у друштву.“ – рекао је Перица Зорану.

Зоран прво није хтио да га слуша. Мама је пришла Зорану и пружила му играчку коју је желио и Зоран је престао плакати.

Перица је све то посматрао и кад је Зоран коначно престао плакати поново му рекао :

„Данас треба да обрадујемо Ивана. Не можемо куповати играчке сваки дан, а сигурно не бисмо требали да плачемо и бринемо родитеље лошим понашањем када не могу да нам испуне све жеље“.

Зоран је гледао у Перицу. Било га је срамота што је толико плакао и што је забринуо маму. Погледао је Перицу који је изабрао предиван камион за Ивана.

„Иван ће се обрадовати том камиону. Знаш да од свих играчака највише воли камионе. И ја ћу му купити неки од камиона, па нека буде још срећнији“ – рече Зоран Перици, остави играчку због које је плакао и поведе маму за руку да изаберу камион за Ивана.

# МИЛАН У БОЛНИЦИ



Милан већ два дана није добро па су га мама и тата одвели код доктора. Доктор га је прегледао и поразговарао са Миланом и његовим родитељима. Доктор је сматрао да Милан треба остати у болници док се опорави.

„Не брини се Милане, овдје ћемо ти сви помоћи да оздравиш, само би требало да добро слушаш шта ти говоримо и све ће бити у реду.“ – рекла је докторица Мира Милану.

Милан се уплашио. Није желио да остане у болници. Мама га је узела у наручје и обећала да ће остати са њим у болници, а да ће их тата посјетити сутра.

Милан је и свог омиљеног зеку Мату ставио под мишку и легао у болнички кревез. Тако су Мато и Милан дуго разговарали о свему, а највише о томе како дјеца треба да буду здрава како би могла да се играју и друже са другарима.

Дошла је тета медицинска сестра и обратила се Милану, Мати и мами. Сви су је слушали:

„Милане, сада ћу провјерити како твој лијек дјелује!“ .

Када је провјерила инфузију, Милану је већ било лакше, а посебно што су мама и зеко Мато били близу њега.

Полако се спуштала ноћ и Милан је заспао. И зеко Мато је заспао. Заспала је и мама.Ујутро је стигао тата. Милан га је јако загрлио и рекао.

„Тата, тата ја сам најхрабрији дјечак на свијету!“

„Ма, шта ти то кажжеш Милане?“ – рече весело тата.

„Мој лијек дјелује, стомак ме не боли јер сам био храбар и слушао тету докторицу“ – био је срећан Милан.

Одједном се зачуо раздраган глас из ходника. Чули су се дјечији гласови. Милан је знао да му још неко долази у посјету. Били су то Миланови другари. Довела их је учитељица како би се увјерили да је Милан боље.

„Хеј, Милане, како си?“- викали су

„Донијели смо игрицу да се сви заједно поиграмо!“ – узвикнули су

На вратима иза другара појавила се црна, чупава главица малог дјечака. Био је у пиџами.

„могу ли и ја да се поиграм са вама?“ – питао је дјецу

„Наравно!“ – узвикнуо је Милан, сав срећан што још неког види у пиџами.

Тако је Милан схватио да није сам у болници и да у њој бораве многа дјеца која су болесна. Схватио је да чика доктори нису страшни и да само желе помоћи дјеци када су болесни.

Другари су послије завршене игре пољубили свога друга Милана и отишли пустивши га да се одмара. Ушао је доктор Драган и питао:


„Ти си сигурно Милан?“

„Да, ја сам Милан!“ – одговорио је.

„ Сви су ми причали о храбром дјечаку Милану па сам дошао да га упознам!“ – рекао му је доктор Драган

Милан је кроз смјешак рекао: „А ја сам се прво мало уплашио када си ушао, јер ниси био неко од мојих другара, али без обзира на све ти и јеси мој друг, као и сви други доктори који помажу дјеци“

# САЊА И СТРАШАН САН



„Сања, желим ти лаку ноћ и миран сан“ – пожељела је мама Сањи док ју је смјештала у кревет

„Зар неће доћи и тата да ме пољуби за лаку ноћ?“ – питала је Сања

„Наравно да ће доћи, чим стигне с посла доћи ће ти у собу!“ – одговорила је мама.

„Молим те мама, остави свјетло у ходнику!“ – замолила је Сања маму.

„Оставићу Сања, знаш да то урадим сваке вечери.“ – са смјешком је рекла мама и пољубила Сању.

Сања је била толико уморна да није могла чекати тату да стигне с посла да је пољуби, као иначе.

У једном тренутку тата се појавио на вратима Сањине собе. Ушао је лаано да не би пробудио Сању и њежно је пољубио за обрашчић.

Сања је скочила из кревета, загрлила тату и плачљивим гласом му рекла:

„Тата, тата, стигао си! Молим те, помози ми тата!“

„Сања, шта се десило? Зашто плачеш?“ – упитао је тата

„Не могу да ти испричам тако је страшно!“ – рекла му је Сања

Када је видио да Сања неће да исприча шта се десило, рекао јој је да све исприча својој лутки Лари и тада ће јој бити много лакше.

„Не не желим јој испричати. Лара је била јако неваљала!“ – рекла је Сања.

Тата је на трен заћутао, а онда је поново рекао Сањи:

„Сања, ако ми испричаш шта се десило тада ће ти бити лакше. Да ли си сањала неки ружан сан?“ – брижно ју је упитао тата.

„Обећаваш ли да ником нећеш рећи?“ – питала га је Сања

“Наравно, то ће остати наша мала тајна!“ – одговорио је тата.

„ Била сам са Ларом у шетњи и одједном је Лара из мојих руку отела моју чоколаду. Када сам покушала да узмем своју чоколаду, она је почела да трчи по мојој соби. А онда је узела све моје бојице и почела да шара по зидовима моје собе. Разбацала је све играчке и подерала све моје сликовнице. Зато не желим више Лару у својој соби.“ – плачљиво је говорила Сања

„Али Лара је добра лутка, Сања!“ – покушао је тата да разговара са Сањом.

„Не, није добра, појела ми је цијелу чоколаду!“ – одбијала је Сања.

„Сања, ти си све то сањала. Лара је твоја омиљена лутка. Видиш како лежи на твом јастуку и чека те. Ти си Сања сањала ружан сан. Плакала си, а Лара је била неваљала само у твом сну. Хајде, окрени се и погледај Лару видјећеш смјешак на њеном лицу. Она не може бити зла.“ – покушавао ју је тата убиједити.

Сања и даље није хтјела да погледа у Лару.

“Хајде Сања погледај у своју кутију са слаткишима. Да ли је чоколада још ту?“ – замолио ју је тата.

Сања је погледала.

„Тата, нико није појео моју чоколаду!“ – зачуђено је рекла Сања.

„Окрени се и погледај свуда по соби. Да ли су играчке разбацане и сликовнице покидане? Да ли су зидови ишарани?“ – поново јој је рекао тата.

Сања је гледала тражећи све оно што је сањала, али ништа није пронашла. Зидови су били чисти, сликовнице сложене на полици, а играчке сложене.

Притрчала је својо лутки Лари и чврсто је загрлила:

„Ти си Ларо моја најбоља луткица. Ти си ме чувала док сам спавала. Ја сам само сањала твоје несташлуке. Ти си добра лутка!“ – загрлила је Сања Лару и заједно су утонуле у сан.

# ИГОР УЧИ ДА ПЛИВА



Игор је стигао на море са својим родитељима. Нико није срећнији од Игора. Игор воли да се купа, да прави куле од пјеска и тражи шкољке по плажи.

Игор не зна још увијек добро да плива. Зато су му мама и тата понијели гуму за пливање. Тата је хтио надувати гуму али она се није могла надувати. И Игор и тата су се забринули.

„Игоре, данас ћеш се купати без гуме, а сутра ћемо купити нову. Ова гума се пробушила и више се не може користити.“

Игор се уплашио. Никада до тада није пливао без гуме.

Игор је сјео у пјесак и играо се кантицом и лопатицом за пјесак. Чуо је како дјеца у води уживају, брчкајући се и пливајући. Пожелио је да и сам уђе у воду па шта буде. Рекао је себи да ће бити опрезан и кренуо.

Прво је смочио прстиће у воду да провјери колико је вода хладна. С обзиром на веома топао дан и високу температуру, вода је била угодно топла. Игор је крену, па стао. Пар таласа га је мало јаче заљуљало у плиткој води и он се брзо повукао назад.

Мама је видјела шта се дешава и пришла Игору.

„Хајде Игоре немој да се плашиш. Вода је предивна, а ти си јачи од таласа.“ – храбрила га је мама.

„Не могу у воду без гуме. Ја не знам пливати без ње!“ – плачљиво је рекао Игор и покушао да заустави маму.

„Не бој се Игоре, ја сам ту и ништа лоше ти се неће десити!“ – рекла му је мама.

Тата је већ био у води и дозивао је Игора и маму из воде:

„Хајде, шта чекате улазите у воду!“

„Мислим да ћу ја ипак сачекати сутра!“ – рекао је Игор

„А ја мислим да ћеш ипак сада ићи на купање!“ – смјешећи се, рече му мама.

“Али ја се бојим да ће ме море прогутати тим својим таласим!“ – узвикнуо је Игор.

„Ма неее, Игоре таласи су исувише мали да би те повриједили. Хајде пођи са мном!“ – рекла му је мама.

Након пар минута Игор је одлучио послушати родитеље и придружити се свим купачима који су уживали у топлом љетњем дану.

Тата је показао Игору како је вода снажна и како вода држи пливаче на површини. Окренуо се на леђа и опустио и стварно тата није потонуо и таласи су га лагано љуљали на површини.

Игору је то било заиста чудесно и одлучио је да покуша. Знао је да га никада тата и мама нису слагали.

Полако је покушавао, вода га је мало извртала, мало га је прскала, покоји пут му је чак ушла и у уста, али Игор је и даље био упоран. Није хтио дозволити да вода побједи њега.

У једном тренутку Игор је плутао на површини воде.

„Тата, тата, погледај!“ – узвикивао је.

Видиш Игоре да није страшно пливати без гуме. Мораш само да истрајеш у учењу, овај пут учиш да пливаш. Да си одустао данас би пропао твој дан за купање на овако предивном дану.

„Тата не желим да ми сутра купиш нову гуму. Сутра учимо пливати другачије!“ – поносно је рекао Игор.

„Договорено Игоре!“ – одговорио му је тата.

„Једва чекам сутра“ – насмјешила им се мама.