|  |
| --- |
| ***„ИГРАЛИЦА ПИТАЛИЦА“***  *Игралица Питалица* је друштвена игра намијењена дјеци предшколског и нижег основношколског узраста. Игра је директно везана са Програмом предшколског васпитања и образовања. Самим тим пружа подршку дјеци у сваком аспекту њиховог развоја.  Игралица Питалица је посебна јер укључује васпитача као суиграча у игри, што се и очекује од данашњег васпитача – да буде сарадник и суиграч дјетету у учењу кроз игру. Самим тим игра је изузетно погодна за *евалуацију рада васпитача*, као и *евалуацију садржаја* *и постизања исхода раног учења посматраних кроз компетенције дјетета.*  Игралица Питалица даје могућност неколико начина играња исте како би сваки пут изазвала ново интересовање дјеце и била прилагођена програмским активностима.  Један од општих циљева Игралице Питалице јесте да успостави баланс у раном учењу и направи спону између раног учења у предшколским институцијама и првом разреду основне школе, што је изузетно важно у стицању дјечијих компетенција.  Циљ је најприје дружење и учење кроз игру, развијање позитивне слике о себи и другом, изградња самопоуздања и личног идентитета дјетета уз подршку одраслог.  ***Правила игре „Игралица Питалица“***  Игра се састоји од:   * **Табле са пољима у различитим бојама.** Свака боја одређује циљани аспекат развоја дјетета. Боје су одређене на основу боја појединачних аспеката развоја у Програму предшколског васпитања и образовања. Осим обојених поља постоје поља означена „смијешним ликом“ (уради нешто смијешно), знаком Х (да сазнам више!) и ? упитником (питај васпитача!) ; Поље СТРЕЛИЦА – зелена - крени два поља напријед! , црвена – врати се два поља уназад! * **Картице са питањима у различитим бојама – по 40 картица за свако поље** (црвена – физички развој; зелена – социо-емоционални развој и развој личности; плава – интелектуални развој; жута – развој говора, комуникације и стваралаштва; златна са знаком Х – да сазнам више! – на ово питање може одговарати дијете или васпитач, гдје дјеца сазнају нешто ново, у случају да дијете да тачан одговор додјељује му се звјездица, која представља подстицај дјетета на размишљање и давање одговора; картица са упитником – питања на која одговара васпитач; картица са насмијаним ликом – уради нешто смијешно!) – свака картица има своје поље на табли. * **Коцкице и пијуни** * **Звјездице – награде за играче** * **Блок за цртање и оловка**   Игралица Питалица се може играти на више начина, зависно од расположења и броја дјеце у групи која игра игру а и зависно шта активности из Програма „изискују“.  ***1.начин играња***: Дијете-играч баца коцкицу,број 6 на коцкици му означава СТАРТ, још једно бацање да „пијуном“ прелази број поља који је добио на коцкици. Када дође на поље одређене боје повлачи једну од картица исте боје као поље, васпитач му чита питање и дијете би требало да да одговор на њега. Задржава картицу код себе како не би дошло до понављања питања током једне игре. Ако се деси да бацањем коцкице два или више играча долазе на исто поље, нема избацивања и сваки играч одговара на питање са картица боје поља на којем стоји.  Играча може бити 2 или више и сваки од њих утврђеним редослиједом (по договору дјеце и васпитача) баца коцкицу, прелази поља и извлачи одређену картицу са питањем и даје одговор или уради одређени задатак са картице. Побједник је онај ко први прође кроз циљ (то је један од могућих циљева, мада се нагласкак више ставља на подршку дјетета у његовим компетенцијама), побједник може бити и дијете које сакупи највише звјездица на питањима „да сазнам више“.  ***2.начин играња:*** Дијете-играч може извлачити картице из било које групе картица и одговарати на питања по редослиједу какав утврде дјеца и васпитач. Васпитач у том случају када је његов ред за одговарање извлачи картице намијењене њему. У том случају није потребно користити таблу.  ***3.начин играња ДА САЗНАМ ВИШЕ*** – игра се своди на играње са картицама златне боје означене знаком Х и погодна је за дјецу која желе и могу више, односно предвиђен је индивидуални рад. За свака три тачна одговора дијете-играч добија једну звјездицу. Побједник је онај ко добије највише звјездица до краја игре. |

*Аутор: Гордана Симић*