***Сет дидактичких средстава намијењен дјеци са проблемом у учењу и учешћу – помоћ дјеци у развоју говора, концентрације и пажње и фине моторике***

***4 дрвене кутије димензија 10х10 у четири основне боје са дрвеним геометријским облицима и дрвеном хватаљком*** *–* намијењене су за развој фине моторике и координације око-рука. Посебно су намијењене као и комплетан сет играчака за дјецу која имају проблем у учењу и учешћу, али исто тако се могу користити и за друге намјене и у раном учењу дјеце која немају проблем са истим и путем наведене играчке могу вјежбати моторику.

***Слагалица*** – дрвене кружна слагалица у 8 различитих боја, које су додатно и нијансиране (свјетлије и тамније) погодна је за развој концентрације и пажње, али исто тако и моторике. Погодна је за учење боја као и за дјечије стваралаштво, јер дозвољава манипулисање дијеловима на начин како дијете жели.

***Кутијица са дугмићима*** – дрвена кутија у којој су дрвени дугмићи различитих димензија и са различитим бројем рупица кроз које дијете провлачи конац или силиконску врпцу и на тај начин развија фину моторику, као и пажњу и концентрацију. Намијењена је како дјеци са одређеним проблемом у учењу, тако и дјеци просјечног развоја.

***Пластична кутија са пластифицираним фотографијама*** – намијењена је за помоћ дјеци у развоју говора. Посебно је важна за дјецу која имају проблем у говору. Тема коју обухвата дидактичко средство је „Учимо чула“ што додатно помаже дјеци која имају проблем како са говором тако и са оштећењима других чула, као једно од помоћних средстава. С обзиром да је првенствено намијењена дјеци са проблемом у говору на фотографијама су слике везане за пет чула и свака фотографија „има своју причу“ – васпитач узима фотографију једну иза друге показује дјетету и дијете прича шта све види на истој и на тај начин уз помоћ васпитача, логопеда, дефектолога или уопште одраслог може вјежбати и развијати говор.

**Сет играчака се може користити у различите намјене.**

**Уз сет су приложене фотографије као упутства за кориштење играчака.**

Аутор: Гордана Симић